**IZVJEŠĆE O DODJELI KNJIŽEVNE NAGRADE „MATO LOVRAK“**

**U 2015. GODINI**

**Za književnu nagradu „Mato Lovrak“ u 2015. godini, koja se dodjeljuje za najbolji hrvatski dječji roman u 2014. godini, pristiglo je ukupno 14 naslova. Abecednim redom su ovi autori i njihova djela:**

**1.Babić-Višnjić, Snježana: *Puhni u jedra!,***Hrvatsko društvo književnika za djecu i mlade,

 Zagreb, 2014.

**2. Ferenčić Martinčić, Ivanka: *Matilda i zagonetne žabe*,** Naklada Nika, Zagreb, 2014.

**3. Guljašević, Ivana: *Neprilagođena*,** Igubuka, Zagreb, 2014.

**4. Jelaska, Ljiljana: *Leti, leti*,** (studio TiM), Rijeka, 2014.

**5. Kopjar, Mladen: *Poštanski Marko*,** Mozaik knjiga, Zagreb, 2014.

**6. Kopjar, Mladen: *Suze za pingvine*,** Hrvatsko društvo književnika za djecu i mlade,

 Zagreb, 2014.

**7.Lončar, Nena: *Šest guba čarolija i jedan užas na kvadrat*,** Hrvatsko društvo književnika

 za djecu i mlade, Zagreb, 2014.

**8. Lövey, Tamara: *Tisov brijeg*,** Hrvatsko društvo književnika za djecu i mlade,

 Zagreb, 2014.

**9. Mihelčić, Nada: *Edbin*,** Naklada Semafora, Zagreb, 2014.

**10. Mrkela, Mirjana: *Mea, mlađa sestra*,** Hrvatsko društvo književnika za djecu i mlade,

 Zagreb, 2014.

**11. Plejić Premec, Irena: *Doživljaji dobre curice Jakice*,** Algoritam, Zagreb, 2014.

**12. Polak, Sanja: *Mala Ema straha nema*,** Mozaik knjiga, Zagreb, 2014.

**13. Rundek, Melita: *Izgubljena u ormaru*,** Alfa, 2014.

**14. Vidmar, Svebor: *Djeca gnjeva*,**  Hrvatsko društvo književnika za djecu i mlade,

 Zagreb, 2014.

Stručno povjerenstvo u sastavu **Lovorka Pralas, učiteljica,** **prof.dr.sc. Dubravka Težak** i

**prof.dr.sc. Stjepan Hranjec** (predsjednik)odlučilo je u uži izbor uvrstiti ove romane:

 ***Puhni u jedra!*, Snježane Babić-Višnjić, *Edbin* Nade Mihelčić i *Izgubljena u ormaru* Melite Rundek.** Nakon rasprave donijelo je odluku da se nagrada „Mato Lovrak“ u 2015. godini dodijeli romanu

 ***Izgubljena u ormaru* Melite Rundek.**

**Obrazloženje:**

**Još je 1976. Erich Fromm naslovom svoje glasovite knjige *Imati ili biti* (To Have or to Be) signalizirao temeljni problem ovoga našega suvremenoga doba: čovjek se potvrđuje onim što ima a ne što, kakav jest, a to pak nije ništa drugo nego otuđenje (Verfremdung) od njega sama. Slično je u jednom razgovoru potvrdila i nagrađena autorica: „Izraz ,*must have“* ili „mora se imati“, ili naposljetku, i osobno – „moraš imati“ iznjedrilo je vrijeme u kojem živimo, vrijeme neoliberalnog kapitalizma, vrijeme jakog marketinga i propagande. Ne odnosi se samo na svijet mode, nego se gura u sve aspekte života. Pod „*must have“* stvari pojavljuju se nove marke mobitela, odjeće i mnoštvo proizvoda. „*Must have*“ je, kako vidimo, imperativ! Mora se imati! Vrijeme koje je iznjedrilo slogane „*must have“* i „jer Vi to zaslužujete“ u mnogočem je opasno vrijeme“.**

**Kako je to Melita Rundek književno materijalizirala?**

**Glavni lik ovog tinejdžerskog romana („estovskog“, rekao bi M.Crnković) je Mirna, učenica drugog razreda srednje škole. Jedinica je u dobrostojećoj obitelji, koja pak funkcionira formalno skladno te je majci, kad oca nema, on „majmun“ a njemu pak ona „glupača“; oboje imaju, ali su zapravo usamljeni, u obitelji ne stanuje prisnost i ljubav. Jedina prava sugovornica, prijateljica i tješiteljica djevojci je njezina baka Greta, koja stanuje sama (trebalo bi napraviti pošten rad o likovima baka u hrvatskoj dječjoj književnosti!). Mirna se oblači vrlo jednostavno, u crno, „darkerski“, uopće ne mareći za modu ali je – nadarena za kiparstvo - jedino zaokupljena izradom skulpturica. Prijateljici izjavljuje važnu rečenicu: -*Ja stvaram, ja ne konzumiram* (što je, zapravo, antiteza između „imati“ i „biti“). Ali, vrijeme i sredina bivaju jači: prijateljica Maja odvodi je u modni dućan da ta se tamo „skocka“ i otad počinje: Mirna postupno postaje ovisnica, kao narkoman, troši svoju ušteđevinu, krade iz mamina novčanika i slaže dobroj baki samo da se domogne novaca za modne „krpice“. Raskida ljubavnu vezu tješeći se maminom mišlju: -*Ako je žena u komi, najbolje se može izliječiti šopingom*. Svoj slikovni dar koristi za stjecanje novaca ukrašavajući majice, dakle i ljubav i kreativnost „upregla je“ ovisnost, *šopingholičarstvo.* Grizodušje joj se javi za jednog školskog predavanja psihologinje koja, između ostalog, upozorava: - *Ali ako kupovanje* *kontrolira vas, a ne vi kupovanje, onda je to ovisnost*. Djevojka nakon toga zapada u krizu, razapeta između daljnje ovisnosti i izbavljenja iz toga zla.**

**Zato kraj roman autorica postavlja problemski, to mjesto je doista težišno: stojeći pred izlogom Mirna čuje vabljujući glas: -*Uđi, uđi, bit ćeš sretna*, što –jasno, s razlogom – upućuje na Evu, zmiju i jabuku , a s druge pak strane sluša: -*Izlog laže. U dućanu se ne mogu kupiti ni utjeha ni sreća. Sve je to samo varka, obmana, laž koja kratko traje*. Hotimice ne nudeći rješenje i recept, autorica odluku prepušta čitatelju te završna rečenica glasi: -*Je li ušla?***

**Ovo je izuzetno ozbiljan roman, on na najbolji način aktualizira funkciju književnosti, osobito dječje, roman koji bi u prvome redu trebao naći čitatelje među roditeljima (koji, znamo, često „kupuju“ ljubav djece kojekakvim modnim i elektronskim hitovima). Struktura mu je izvrstno složena, originalna je novost što su u tekst interpolirani ostihovani slogani koji nas toliko agresivno „bombardiraju“ s medija, osobito televizije, a ovdje su parodijski sročeni. Fabula je čista, jednostavna, pravocrtna a opet otvara složene odnose, dijalozi su živi i motivirani, autorica je sklona aforističnim iskazima i sintagmatskim originalnim konstrukcijama (*povampirila se za odjećom*).**

 **Ukratko, to je djelo koje književno otvara jednu od vrlo važnih tema među mladima, otvara na dopadljiv, pitak, atraktivan način, djelo koje ne želi zabavljati nego pitati sve nas – jesmo li u ovom konzumerizmu svjesni u kojoj smo mjeri postali samo potrošači (*novac je Bog*!) a u kojoj mjeri – ljudi?**

**Poradi svih tih odlika Povjerenstvo je bilo jednoglasno u odluci da se nagrada „Mato Lovrak“ dodijeli romanu *Izbubljena u ormaru* Melite Rundek.**

**Veliki Grđevac, 4. svibnja 2015. Predsjednik Povjerenstva:**

 **prof.dr. sc. Stjepan Hranjec**